32005D0344
L 115/42
JURNALUL OFÍCIAL AL UNIUNII EUROPENE
DECIZIA COMISIEI
din 23 martie 2005
de stabilire a criteriilor ecologice pentru acordarea etichetei ecologice comunitare pentru detergenți universali și detergenți pentru instalații sanitare
[notificată cu numărul C(2005) 1028]
(Text cu relevanță pentru SEE)
(2005/344/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 1980/2000, eticheta ecologică comunitară poate fi acordată unui produs ale cărui caracteristici îi permit să contribuie în mod semnificativ la îmbunătățirea aspectelor de mediu esențiale.
(2)
Regulamentul (CE) nr. 1980/2000 prevede necesitatea stabilirii anumitor criterii specifice de etichetare ecologică, elaborate pe baza criteriilor definite de Comitetul pentru etichetare ecologică al Uniunii Europene, pentru fiecare categorie de produse.
(3)
Regulamentul prevede, de asemenea, că revizuirea criteriilor de etichetare ecologică și a cerințelor de evaluare și verificare în raport cu criteriile în cauză trebuie să aibă loc în timp util, înainte de sfârșitul perioadei de validitate a criteriilor stabilite pentru categoria de produse în cauză.
(4)
Pentru a reflecta progresele științifice și evoluția pieței, se recomandă revizuirea criteriilor ecologice stabilite prin Decizia 2001/523/CE a Comisiei din 27 iunie 2001 de stabilire a criteriilor ecologice pentru acordarea etichetei ecologice comunitare pentru detergenți universali și detergenți pentru instalații sanitare (2).
(5)
De asemenea, este necesar să se modifice definiția categoriei de produse prevăzute de decizia menționată anterior, pentru a se preciza că produsele detergente utilizate pentru curățarea de rutină a ferestrelor trebuie considerate detergenți universali, mai degrabă decât detergenți cu utilizări specifice.
(6)
În interesul clarității, Decizia 2001/523/CE trebuie, prin urmare, înlocuită.
(7)
Criteriile ecologice revizuite trebuie să fie valabile pe o perioadă de patru ani.
(8)
Se recomandă admiterea unei perioade de tranziție de cel mult douăsprezece luni pentru solicitanții ale căror produse au primit eticheta ecologică înainte de data notificării prezentei decizii sau care au solicitat acordarea etichetei înainte de această dată, astfel încât să aibă destul timp pentru a-și adapta produsele criteriilor și cerințelor revizuite.
(9)
Măsurile prevăzute de prezenta decizie sunt conforme cu avizul comitetului instituit în temeiul articolului 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Categoria de produse „detergenți universali și detergenți pentru instalații sanitare” conține următoarele subcategorii:
(a)
detergenți universali, care conțin produse detergente utilizate pentru curățarea de rutină a podelelor, zidurilor, tavanelor sau altor suprafețe fixe și care sunt dizolvate sau diluate în apă înainte de folosire. Toți detergenții universali trebuie să aibă un conținut de apă ≤ 90 % (din greutate);
(b)
detergenți pentru ferestre, care conțin detergenți universali specifici utilizați pentru curățarea de rutină a ferestrelor și care sunt diluați în apă înainte de folosire sau utilizați fără diluare. Toți detergenții pentru ferestre trebuie să aibă un conținut de apă ≤ 95 % (din greutate);
(c)
detergenți pentru instalații sanitare, care conțin produse detergente utilizate pentru îndepărtarea de rutină (inclusiv prin frecare) a murdăriei și/sau depozitelor în instalațiile sanitare, precum spălătoriile, băile, dușurile, toaletele și bucătăriile. Toți detergenții pentru instalații sanitare trebuie să aibă un conținut de apă ≤ 90 % (din greutate).
Subcategoria definită la primul paragraf litera (c) nu conține următoarele produse:
(a)
produsele care sunt utilizate în mod automat la spălarea unei toalete, de exemplu „produse cu autodozare”, precum pastilele pentru toaletă;
(b)
produsele care se utilizează în rezervorul unei toalete;
(c)
produsele care nu au alte efecte de curățare decât îndepărtarea carbonatului de calciu (tartru);
(d)
dezinfectanții.
Categoria de produse nu include produsele cu mai multe utilizări specifice, precum detergenții pentru sobe, pentru curățat podele, produse de lustruit, produse pentru curățarea canalizării etc.
Categoria de produse include nu numai produsele care pot fi folosite de consumatorii privați, ci și cele de uz profesional.
Articolul 2
Pentru a obține eticheta ecologică comunitară în temeiul Regulamentului (CE) nr. 1980/2000, produsul detergent trebuie să aparțină categoriei de produse „detergenți universali și detergenți pentru instalații sanitare” și să corespundă criteriilor ecologice definite în anexa la prezenta decizie.
Articolul 3
Criteriile ecologice definite pentru categoria de produse „detergenți universali și detergenți pentru instalații sanitare”, precum și cerințele de evaluare și verificare sunt valabile până la 31 decembrie 2008.
Articolul 4
Pentru scopuri administrative, numărul de cod atribuit categoriei de produse „detergenți universali și detergenți pentru instalații sanitare” este „020”.
Articolul 5
Decizia 2001/523/CE se abrogă.
Articolul 6
Etichetele ecologice acordate înainte de data notificării prezentei decizii produselor care aparțin categoriei de produse „detergenți universali și detergenți pentru instalații sanitare” pot continua să fie utilizate până la 31 martie 2006.
În cazul în care s-au depus cereri de acordare a etichetei ecologice înainte de data notificării prezentei decizii pentru produse care aparțin categoriei de produse „detergenți universali și detergenți pentru instalații sanitare”, acestor produse li se poate acorda eticheta ecologică în condițiile prevăzute de Decizia 2001/523/CE. În acest caz, eticheta ecologică poate fi utilizată până la 31 martie 2006.
Articolul 7
Prezenta decizie se adresează statelor membre.
Adoptată la Bruxelles, 23 martie 2005.